
З А К О Н

О ДОПУНАМА ЗАКОНА О УСТАВНОМ СУДУ

Члан 1.

У Закону о Уставном суду („Службени гласник РСˮ, бр. 109/07, 99/11, 18/13 – УС, 40/15 – др. закон, 103/15, 10/23 и 92/23), у члану 32. став 1. после речи: „непосредно Уставном суду” додају се запета и речи: „а могу бити поднети и електронским путем на прописаном обрасцу”.

У ставу 2. на крају текста тачка се замењује запетом и додају се речи: „односно када је примљен на веб порталу Уставног суда, у складу са законом и Пословником”.

После става 3. додају се ст. 4. и 5, који гласе:

„Електронски образац за подношење електронског поднеска, пријем и евидентирање поднесака, издавање и елементи садржаја потврде о пријему и друга питања поступања са поднесцима ближе се уређују Пословником.
На поступање са електронским поднесцима, чување и заштиту електронских докумената, електронско достављање и електронску комуникацију са странкама сходно се примењују одредбе закона којим се уређује електронска управа, ако овим законом и Пословником није друкчије прописаноˮ.  

Члан 2.
Пословник о раду Уставног суда ускладиће се са одредбама овог закона у року од шест месеци од дана ступања на снагу овог закона.

Члан 3.

До успостављања веб портала Уставног суда, пријем електронских поднесака вршиће се преко јединствене приступне тачке услугама електронске управе.

Уставни суд ће, у сарадњи са Канцеларијом за информационе технологије и електронску управу, у року од шест месеци од дана ступања на снагу овог закона, успоставити техничке услове за пружање услуга пријема електронских поднесака, електронску комуникацију и електронско достављање преко Портала еУправа, у складу са законом којим се уређује електронска управа и прописима којима се уређују електронски документ, електронска идентификација и услуге од поверења у електронском пословању. 

Члан 4.

Овај закон ступа на снагу осмог дана од дана објављивања у „Службеном гласнику Републике Србијеˮ, а одредбе члана 1. овог закона почињу да се примењују по истеку шест месеци од ступања на снагу овог закона.

